**Francisco Javier da Silva Irago**, coñecido artisticamente como **Kiko Da Silva**, nado en Vigo o 20 de xuño de 1979, é un autor de banda deseñada historietista, ilustrador e director editorial galego.

Traxectoria
-----------

Presentación d´*A Arte de trobar* en Pontevedra, na Casa das Campás, o 20 de decembro de 2017. Na imaxe, Xaime Toxo, Manuel Bragado, Santiago Lopo e Kiko da Silva
Xa de novo, con 17 anos, acadou o premio Ourense de Banda Deseñada ó mellor autor afeccionado. Licenciouse en Belas Artes pola Universidade de Vigo, na facultade de Pontevedra.

En 2002 comezou a publicar a serie *Fiz nos biosbardos* no semanario infantil *Golfiño*, distribuído por *La Voz de Galicia*, con historietas autoconclusivas dunha páxina a cor. Fiz, o protagonista, era un cativo cunha estraña afección aos residuos orgánicos.

Dirixe a revista de historietas semestral *BD Banda*, ademais de publicar algunhas historietas. A publicación naceu promovida polo propio Da Silva e Cano Paz, e contou con apoio institucional do concello de Pontevedra a partir do segundo número. En 2007 a publicación profesionalizouse coa colaboración da Editorial Kalandraka, sendo relanzada cun novo número un e distribución estatal cunha dobre edición en galego e castelán.

Participa na revista de historietas infantís *Mister K* con dúas series fixas: "Clases con guasa" (peripecias de Guasa, un estudante lacazán e non moi intelixente) e "TurisTeo" (relacionada co mundo das viaxes e con Teo como "presentador" da serie). Tamén debuxaba con frecuencia historietas da sección de actualidade ou tema de portada. Logo de colaborar nesta publicación, pasou a publicar de xeito esporádico en *El Jueves*, co personaxe Emilio Eurista.

Dirixe a revista cómica *Retranca* e colabora habitualmente con *La Voz de Galicia* nas edicións locais de Pontevedra e Vigo, amais de ilustrar os monólogos de Róber Bodegas. No 2012 fundou a primeira Escola Profesional de Banda Deseñada e ilustración de Galicia, coñecida como O Garaxe Hermético, na que traballa como mestre.

Nas Eleccións xerais de España de abril de 2019 foi candidato na lista do BNG ao Congreso dos Deputados pola Provincia de Pontevedra. Repetiu candidatura nas de novembro do mesmo ano.

Ilustracións
------------

No sector da literatura infantil, iniciouse en 1996 co libro *Laia, a nena da illa* (Xerais, 2006) ao que seguiu en 1998 co libro de Dolores Rial Fernández *O cumpreanos do rei Pericón* (Ir Indo) ou O pirata Xocas (Ir Indo). Posteriormente ilustrou varios libros para a editorial Kalandraka: *A memoria das árbores* (2000), *Cando Martiño tivo ganas de mexar na noite de Reis* (2000), de Chema Heras, *Moncho e a mancha* (2002, escrito por el mesmo) ou *Rato de Campo e rato de cidade* (2004), no ano 2007 publica "Que contan as ovellas para durmir" (Galaxia) e en 2019 Orestes perde o sentido (Xerais).

Outros
------

* En 2007 foi galardoado co Premio Xoán Manuel Pintos do Concello de Pontevedra polo "seu compromiso constante co galego, sendo un exemplo de normalidade no uso da nosa lingua desde o mundo da ilustración, do humor gráfico e da banda deseñada".
* Tamén pintou un mural para unha biblioteca pública en Pontevedra.
* En 2018 estaba traballando na realización da súa primeira novela gráfica, *Baixo a sombra das pedras flotantes*.
* Gañador do premio Castelao 2014 coa obra *O inferno do debuxante*, publicada en 2016.

Notas
-----

1. ↑  "autor/a. Editorial Xerais". *www.xerais.gal*. Consultado o 2019-05-26.
2. ↑  "Kiko da Silva. Dibbuks". *www.dibbuks.es* (en castelán). Arquivado dende o orixinal o 26 de maio de 2019. Consultado o 2019-05-26.
3. ↑  "Candidatura por Pontevedra". *BNG - Bloque Nacionalista Galego*. Arquivado dende o orixinal o 31/03/2019. Consultado o 9/3/2019.
4. ↑  "Kiko da Silva". *Editorial Galaxia*. Arquivado dende o orixinal o 26 de maio de 2019. Consultado o 2019-05-26.
5. ↑  "«Baixo a sombra das pedras flotantes» (trailer). Blog Xerais". *blog.xerais.gal*. Arquivado dende o orixinal o 11 de setembro de 2019. Consultado o 2019-05-26.
6. ↑  "Kiko da Silva, Premio Castelao por "O inferno do debuxante"". *Sermos Galiza*. 30/6/2014.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Kiko da Silva Modificar a ligazón no Wikidata*** |

### Ligazóns externas

* Blog do autor
* Kiko da Silva en Culturagalega.org
* Páxina oficial do Garaxe Hermético

|  |  |
| --- | --- |
| Control de autoridades | 
* Wd: Q3326371
* WorldCat
* VIAF: 87194627
* BiTraGa: 3727
* BNE: XX1452545
* GND: 1028867859
* ISNI: 0000 0000 6098 2406
* LCCN: no2015141496
* SUDOC: 223467081

 |